Другім прадметам апавядання сталі беларускія старажытнасці пецярбургскіх сховішчаў. У горадзе сабраны магутны патэнцыял кніг, архіўных дакументаў, рэчаў, твораў скульптуры, жывапісу і ўжытковага мастацтва, гістарычнай зброі, помнікаў нумізматыкі. Вывучаны ўсе яны вельмі слаба, а выкарыстанне іх для выставаў, экскурсійнай працы, кіна- і тэлефільмаў, не гаворачы ўжо пра мультымедыйныя публікацыі, пакуль што справа будучыні. Вандруючы па гістарычных мясцінах паўночнай сталіцы мы будзем спыняцца каля тых сховішчаў, дзе ёсць датычныя Беларусі матэрыялы і старацца хаця б трошку расказаць аб іх. Як ілюстрацыі выкарыстаны фатаграфіі, малюнкі з відамі гораду і партрэты пецярбургскіх беларусаў. Аб усім і ўсіх расказаць немагчыма; аўтар ўсведамляе рацыю карэннага пецярбуржца Казьмы Пруткова, які вучыў, што "нельга абняць неабдымнае". Нашы нарысы складуць храналагічную прагулку па гісторыі і па вуліцах і праспектах непаўторнай прыгажосці гораду над Нявой. Аўтар спадзяецца, што гэтая кніга можа стаць пачаткам далейшага ўважлівага вывучэння беларускага Пецярбурга.